Avainsanat

Tiivistelmä



Avainsanat

1. Maatalous – Yhteinen maatalouspolitiikka – Rakenteiden uudistaminen – Yhteiset toiminnat – Maataloustuotteiden jalostamisen ja kaupan pitämisen edellytysten parantaminen – Tuensaajan velvollisuus suorittaa EMOTR:n rahoittama toimi asianmukaisesti – Yli kahden vuoden tauko rahoitetun päälinjan toiminnassa – Noudattamatta jättäminen – Tilapäisillä vaikeuksilla ei ole merkitystä

(Neuvoston asetuksen N:o 355/77 9 artiklan 1 kohta ja 10 artiklan c alakohta)

2. Maatalous – Yhteinen maatalouspolitiikka – Rakenteiden uudistaminen – Yhteiset toiminnat – Maataloustuotteiden jalostamisen ja kaupan pitämisen edellytysten parantaminen – Sellaisten hankkeiden tutkiminen, joiden tarkoituksena on näiden tuotteiden käsittelyn, jalostamisen tai kaupan pitämisen parantaminen ja järkiperäistäminen – Komission yksinomainen toimivalta

(Neuvoston asetuksen N:o 355/77 1 artiklan 3 kohta, 3 ja 9 artikla sekä neuvoston asetuksen N:o 4253/88 14 artiklan 3 kohta)

3. Taloudellinen ja sosiaalinen yhteenkuuluvuus – Rakennerahastojen interventio – Yhteisön myöntämä rahoitus – EMOTR:n tuen peruuttaminen sääntöjenvastaisuuksien vuoksi – Hyväksyttävyys

(Neuvoston asetuksen N:o 4253/88 24 artiklan 2 kohta)

4. Maatalous – Yhteinen maatalouspolitiikka – Rakenteiden uudistaminen – Yhteiset toiminnat – Maataloustuotteiden jalostamisen ja kaupan pitämisen edellytysten parantaminen – EMOTR:n tuen peruuttaminen olennaisten velvoitteiden noudattamatta jättämisen vuoksi – Oikeasuhteisuus

(EY 5 artiklan 3 kohta; neuvoston asetuksen N:o 355/77 10 artiklan c alakohta)

Tiivistelmä

1. Maataloustuotteiden jalostamisen ja kaupan pitämisen edellytysten parantamiseen liittyvästä yhteisestä toiminnasta annetun asetuksen N:o 355/77 10 artiklan c alakohdasta, 9 artiklan 1 kohdasta ja neljännestä perustelukappaleesta käy ilmi, että hedelmä- ja vihannesalan tuotteiden jalostuslaitoksen nykyaikaistamiseen liittyvän hankkeen toteuttaminen ja sillä edistettävä kestävä myönteinen vaikutus rakenteisiin, jotka liittyvät hedelmämehujen ja -nektarien jalostamiseen ja kaupan pitämiseen, muodostavat olennaisen velvollisuuden, joka EMOTR:n tuen saajalla on tuen myöntämisen johdosta.

Kun yrittäjä hakee yhteisön tukea tietylle toimelle, hänelle syntyy mainittujen asetuksen N:o 355/77 säännösten ja erityisesti 10 artiklan c alakohdan mukaisesti velvollisuus, joka koskee rahoitetun toimen asianmukaista suorittamista ja suunniteltujen tulosten saavuttamista. Mainitussa hankkeessa rahoitetun päälinjan yli kahden vuoden tauko toiminnassa estää kuitenkin periaatteessa hankkeella tavoitellun kestävän taloudellisen vaikutuksen syntymisen ja mainitun asetuksen mukaisesti odotettujen tulosten saavuttamisen. Näin ollen tällainen keskeytys on mainitun 10 artiklan c alakohdan vastainen.

Lisäksi tilapäiset vaikeudet, jotka johtuvat markkinoiden kehityksestä ja yrityksen rationalisoinnista, joista EMOTR:n tuen saajan on selviydyttävä, ovat olennainen osa tavanomaista liiketaloudellista riskiä, joka normaalisti valistuneen taloudellisen toimijan on voitava ennakoida. Näihin seikkoihin ei siten voida vedota mainitun asetuksen N:o 355/77 soveltamisen välttämiseksi.

(ks. 77, 80 ja 81 kohta)

2. Ainoastaan komissiolla on toimivalta tutkia, vastaavatko hankkeet, joiden tarkoituksena on maataloustuotteiden käsittelyn, jalostamisen tai kaupan pitämisen parantaminen ja järkiperäistäminen, toimelle asetettuja edellytyksiä ja yhteisön lainsäädäntöä maataloustuotteiden jalostamisen ja kaupan pitämisen edellytysten parantamiseen liittyvästä yhteisestä toiminnasta annetun asetuksen N:o 355/77 1 artiklan 3 kohdan ja rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 2052/88 soveltamisesta annetun asetuksen N:o 4253/88 14 artiklan 3 kohdan mukaisesti. Näin ollen EMOTR:n tuen saaja ei voi pätevästi väittää, että tällaisten hankkeiden yhteydessä rahoitetun maataloustuotteiden tuotantolinjan toiminnan keskeyttäminen on mainitun asetuksen N:o 355/77 3 artiklassa tarkoitetun markkinoiden moitteetonta toimintaa koskevan arviointiperusteen mukaista ja että toiminnan jatkaminen on saman asetuksen 9 artiklan vastaista, kun komissio ei ole antanut mitään tiedonantoa tai vahvistusta.

(ks. 83 kohta)

3. Yhteisön oikeuden mukainen tukijärjestelmä perustuu erityisesti siihen, että tuensaaja suorittaa ne velvollisuudet, joiden noudattamiseen sen oikeus saada tukea perustuu. Jos tuensaaja ei täytä kaikkia näitä velvollisuuksia, rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 2052/88 soveltamisesta annetun asetuksen N:o 4253/88 24 artiklan 2 kohdassa annetaan komissiolle valtuus harkita uudestaan niiden velvollisuuksien laajuutta, jotka sille kuuluvat myöntämispäätöksen perusteella.

(ks. 110 kohta)

4. EMOTR:n tuen peruuttaminen ei pääsääntöisesti ole suhteetonta, jos on osoitettu, että tuensaaja on laiminlyönyt EMOTR:n moitteettoman toiminnan kannalta keskeisen velvoitteen. Suhteellisuusperiaate, joka on vahvistettu EY 5 artiklan kolmannessa kohdassa, edellyttää nimittäin yhtäältä, että yhteisön toimielinten säädöksillä, päätöksillä ja muilla toimenpiteillä ei saa ylittää niitä rajoja, jotka johtuvat siitä, mikä on tarpeellista tavoitellun päämäärän saavuttamiseksi ja tähän soveltuvaa. Yhteisön järjestelmän moitteettoman toiminnan kannalta keskeisten velvoitteiden laiminlyönnistä voidaan toisaalta rangaista yhteisön säännösten perusteella myönnettävien oikeuksien menettämisellä, kuten tukioikeuden menettämisellä.

Maataloustuotteiden jalostamisen ja kaupan pitämisen edellytysten parantamiseen liittyvästä yhteisestä toiminnasta annetun asetuksen N:o 355/77 10 artiklassa tarkoitettu tavoite – myötävaikuttaminen hedelmämehu- ja nektarituotteiden jalostusrakenteiden kestävään ja tehokkaaseen parantamiseen – on keskeinen velvollisuus EMOTR:n järjestelmän kannalta. Myönnetyn tuen olennaisia edellytyksiä rikotaan samoin myös sillä, että toista rahoitetun hankkeen kohteena olevaa linjaa käytetään sitä ainoaa hedelmä- ja vihannesalan tuotetta varten, jonka jalostaminen on jätetty tuensaajaa sitovalla tavalla yhteisön rahoituksen ulkopuolelle.

Näin ollen erityisesti sen kaltaiset toimet kuin toiminnan keskeyttäminen pääasiassa yhteisön tuella rahoitetulla linjalla yli kahdeksi vuodeksi mainitun asetuksen N:o 355/77 10 artiklan c alakohdan vastaisesti tai toisen rahoitetun hankkeen kohteena olevan linjan käyttäminen sen ainoan tuotteen jalostamiseen, joka ei voi saada tukea, ovat niiden velvollisuuksien vastaisia, joiden noudattamisella on EMOTR:n järjestelmän asianmukaisen toiminnan kannalta keskeinen merkitys, eikä komissio ylitä niitä rajoja, jotka johtuvat siitä, mikä on tarpeellista järjestelmän toiminnan moitteettoman toiminnan takaamiseksi ja tähän soveltuvaa, kun se katsoo, että tällaiset laiminlyönnit oikeuttavat peruuttamaan tuen.

(ks. 111–118 kohta)